Mosadi wa ga Potifaro ga a ka a itumelela seo. Akanya motlhanka yono yo o sa reng sepe a gana go dira se mosadi yono a neng a se batla a bo a re ke “bosula jo bogolo”! Le fa go ntse jalo, o ne a sa itlhoboge. E re ka a ne a ikutlwa a digilwe seriti fa Josefa a sena go gana, o ne a ikemisetsa go mo fetola mogopolo. Mme o ne a dira fela jaaka Satane, yo o neng a leka go raela Jesu. Maiteko a ga Satane a ne a retela, mme go na le gore a ineele, o ne a letela “nako e nngwe e e mo siametseng.” (Luke 4:13) Batho ba ba ikanyegang le bone ba tshwanetse go nna ba ikemiseditse go nna ba nitame. Ke sone se Josefa a se dirileng. Le fa boemo jono bo ne bo direga “letsatsi le letsatsi,” ga a ka a ineela. Re bala jaana: “Ga a ise a ke a mo reetse.” (Genesise 39:10) Le fa go ntse jalo, mosadi wa ga Potifaro o ne a ikemiseditse go mo raela.